Správa zo zahraničnej pracovnej cesty
1.	Účastníci ZPC:
Titul, meno a priezvisko:	Ing. Zuzana Hlaváčiková	
Pracovisko:	odbor medzinárodnej vedecko-technickej spolupráce 
sekcia vedy a techniky
Ministerstvo školstva, vedy, výskumu a športu SR Stromová 1, 813 30 Bratislava 	
Pracovné zaradenie:	štátny radca	
Znalosť jazykov:	AJ, NJ	
2.	Zahraničná pracovná cesta:
Štát:	Belgicko	
Mesto:	Brusel	
Vykonaná v doch:	13. - 14. 12. 2016	
Prijímajúca organizácia:	EK, DG Research&Innovation, ORBN 08/087, 1049 Brusseles	
Účel cesty:	zasadnutie Panelu Výskum a inovácie Východného partnerstva Platforma 4	
Spôsob financovania:	náklady hradí MŠVVaŠ SR	
3.	Rámcový program pobytu:
  13.12.2016
  14.12.2016

  
  	odchod z Bratislavy do Viedne, odlet do Bruselu, ubytovanie
účasť na zasadnutí Panelu Výskum a inovácie Východného partnerstva večer odlet z Bruselu do Viedne, návrat do Bratislavy	
4.	Priebeh rokovaní
Dňa 14. 12. 2016 sa v Bruseli uskutočnilo 4. zasadnutie Panelu Výskum a inovácie v rámci iniciatívy Východného partnerstva Platforma 4 za účasti zástupcov EK – p. Cristina Russo, riaditeľka medzinárodnej spolupráce, GR Výskum a inovácie, p. Thierry Devars, GR RTD, Ronald de Bruin, riaditeľ COST Asociácie a i.
Východné partnerstvo (Eastern Partnership) založené na Pražskom summite 7. mája 2009 je spoločnou iniciatívou EÚ a šiestich východoeurópskych partnerských krajín (Arménsko, Azerbajdžan, Bielorusko, Gruzínsko, Moldavsko a Ukrajina) s cieľom priblížiť východoeurópske krajiny k EÚ a podporiť spoluprácu krajín Východného partnerstva s EÚ prostredníctvom programov EÚ – predovšetkým H2020, Marie Sklodowska-Curie akcie, ERC, JRC, COST a i. 

 Prerokované boli nasledujúce body programu: 

1.	Vývoj spolupráce v rámci Východného partnerstva, príprava najbližšieho summitu Východného partnerstva, ktorý sa bude konať v novembri 2017 v Bruseli. 
2.	Vývoj spolupráce v oblasti výskumu a vývoja, pokrok od posledného zasadnutia panelu, účasť v H2020, prehľad národných systémov podpory výskumu a vývoja. V súčasnosti sú k H2020 asociované 4 krajiny Východného partnerstva : Moldavsko, Ukrajina, Gruzínsko, Arménsko. Ukrajina je pridružená k programu Euratom.
3.	Účasť krajín Východného partnerstva v programe Marie Sklodowska-Curie, ERC grantoch (Európska rada pre výskum). Krajiny Východného partnerstva boli vyzvané zúčastňovať sa na akciách ERC, najbližší ERC-Info day sa bude konať v apríli 2017.
4.	Spolupráca EÚ a krajín Východného partnerstva v rámci e-infraštruktúr E@PConnect. Projekt EaPConnect je spolufinancovaný EK sumou 13,7 mil. EUR, projekt začal v júni 2015 v trvaní 66 mesiacov s koordináciou GÉANT s cieľom umožniť vedeckým, výskumným a akademickým pracovníkom spolupracovať a zvýšiť účasť v projektoch H2020 a ďalších globálnych formách spolupráce v oblasti výskumu a vývoja, využívať veľké výskumné infraštruktúry (CERN, ESA ...).
5.	Prezentácia aktivít Joint Research Centre (JRC) v rámci spolupráce s krajinami Východného partnerstva, podpora v oblasti smart špecializácie. Osobitné zasadnutie venované oblasti smart špecializácie bude zahrnuté do agendy najbližšieho zasadnutia panelu.
6.	Perspektívy spolupráce v oblasti energetickej bezpečnosti, synergie s Platformou 3 Východného partnerstva. Krajiny Východného partnerstva boli vyzvané nominovať národného experta do 17. januára 2017, stretnutie sa bude konať v Bruseli v strede februára 2017. 
7.	Účasť krajín Východného partnerstva v COST. Krajiny Východného partnerstva boli vyzvané k väčšej účasti na COST akciách a k organizovaniu miestnych informačných dní COST Info-days s prizvaním a s účasťou zástupcov COST Asociácie.
8.	O organizovanie najbližšieho zasadnutia panelu v roku 2017 sa uchádza Bielorusko, bude sa konať v Minsku koncom júna 2017. Ťažiskovou témou zasadnutia má byť financovanie inovatívnych podnikov.
5.	Závery:   
Na zasadnutí bola prítomnými zástupcami EK vyzdvihnutá účasť zástupcov členských krajín EÚ a osobitne účasť zástupcu Slovenskej republiky ako aktuálnej predsedníckej krajiny EÚ. 
Počas zasadnutia sa uskutočnili neformálne rozhovory s partnermi a zástupcami prítomných krajín, predovšetkým Ukrajiny – Ministerstva vzdelávania a vedy Ukrajiny. P. Dr. Stella S. Shapoval, riaditeľka sekcie medzinárodnej spolupráce vo vede a technike potvrdila záujem ukrajinskej strany o vyhlásenie bilaterálnej výzvy na mobilitné projekty výskumu a vývoja medzi Slovenskou republikou a Ukrajinou v roku 2017 s realizáciou projektov v rokoch 2018 – 2019.
Úloha: Preveriť v spolupráci s APVV možnosť vyhlásenia bilaterálnej výzvy na mobilitné projekty výskumu a vývoja medzi Slovenskou republikou a Ukrajinou v roku 2017
Zodp.: SVT MŠVVaŠ SR
6.	Prehľad prinesenej dokumentácie

Dokumentácia zo zasadnutia je uložená na odbore medzinárodnej vedecko-technickej spolupráce SVT MŠVVaŠ SR, kde je na požiadanie k dispozícii. 
7.	Prínos ZPC
Účelom bolo zastupovanie Slovenskej republiky na zasadnutí Východného partnerstva Panel Výskum a inovácie Platforma 4. Iniciatíva patrí medzi priority EÚ a Slovenskej republiky v súlade so Zameraním zahraničnej a európskej politiky Slovenskej republiky na rok 2016 – prvý pilier. Program Východného partnerstva je základným východiskom zahraničnej politiky Slovenskej republiky smerom na východ. Cieľom je poskytnúť krajinám Východného partnerstva efektívnu podporu pri realizácii reforiem a približovaní sa európskym hodnotám formou poradenstva, odovzdávania skúseností z reformného procesu a procesu integrácie do európskych a euroatlantických štruktúr, formou ich začlenenia do európskych programov a iniciatív s pomocou cielených efektívnych finančných nástrojov.
           
8.    Spôsob zverejnenia výsledkov ZPC, prenos získaných informácií
Správa bude zverejnená na webovej stránke MŠVVaŠ SR: www.minedu.sk.

Súhlasím so zverejnením správy na internete.

Správu vypracovala:  Ing. Zuzana Hlaváčiková 
                                    odbor medzinárodnej vedecko-technickej spolupráce
                                    sekcia vedy a techniky MŠVVaŠ SR

Dátum:                       17. 1. 2017
  
Správu schválil:         Mgr. Jakub Birka
                                       riaditeľ odboru MVTS

                                      Bc. PhDr. Marek Hajduk, PhD.
                                      generálny riaditeľ sekcie  vedy a techniky MŠVVaŠ SR